
Р Е Ш Е Н И Е  
№  РС-100-25-046

Днес, 19.05.2025 г. в град С., Комисията за противодействие на корупцията, в състав:

За прдседател: Антон Славчев
Член: Антоанета Цонкова
Член: Пламен Йоцов

У С Т А Н О В И :

Производството е по реда на чл. 89, ал. 1, пр. 1 от Закона за противодействие на корупцията и е образувано въз основа на Решение за образуване на производство за конфликт на интереси № КИ-064 от 24.02.2025 г. на Комисията за противодействие на корупцията по сигнал с вх. № С-100/04.02.2025 г. на КПК.
Производството е образувано срещу Валя ****** Симеонова – директор на Професионална гимназия по транспорт /ПГТ/, гр. С.
В сигнала се твърди, че през последните няколко години в Професионална гимназия по транспорт са заемали длъжности лица, с които Симеонова се намира в роднинска връзка, а именно: Н.Д.Д.– дъщеря, Д.С.В. – син, П.П.П. – племенник, и К.Д.Д., която има общо дете със сина й. 
С писмо с вх. № КПК-1522-1/02.04.2025 г. от началника на Регионално управление на образованието /РУО/ - С. – град, са получени следните доказателства: Доклад от Валя Симеонова – директор на ПГТ с изх. № 252/01.04.2025 г. и 3 бр. поименни щатни разписания на ПГТ, действащи през 2024 г. и 2025 г. Към производството са приобщени доказателства, събрани в производството по сигнал с вх. № ЦУ01-4192#1/15.09.2023 г. на КПКОНПИ за служебното качество на Валя Симеонова, директор на Професионална гимназия по транспорт, гр. С.; трудови договори на Н.Д.Д.и П.П.П.; 
За идентични твърдения, но за друг период, с Решение № РС-4192#1-23-040/28.05.2024 г. на КПК, Комисията е установила конфликт на интереси по отношение на Валя ****** Симеонова, в качеството й на директор на Професионална гимназия по транспорт, гр. С., за сключване на допълнителни споразумения, издаване на заповеди и извършване на други действия по отношение на нейната дъщеря Н.Д. Нора Димитрова Димитрова – учителка в ПГТ, както и не е установила конфликт на интереси, във връзка с други допълнителни споразумения и договори за СМР. Решението е обжалвано и не е влязло в сила. Налице е висящо производство със същия предмет, пред същия орган и с участието на същата страна, във фазата на оспорване, което на основание чл. 27, ал. 2, т. 2 от АПК, е една от предпоставките за допустимост на искането. Или за периода до 28.05.2024 г. е налице произнасяне на Комисията. Предмет на настоящото производство е периодът след м. май 2024 г., който период не се обхваща от Решение № РС-4192#1-23-040/28.05.2024 г. на КПК.
Служебно е извършена справка в НБД Население и ТРРЮЛНЦ.

След като обсъди събраните в хода на административното производство доказателства, Комисията установи следното от фактическа страна:

Със Споразумение № РД12-105/01.02.2008 г., сключено между Министерството на образованието и науката, и Валя ****** Симеонова, на основание чл. 107 от Кодекса на труда и на основание проведен конкурс, последната е назначена на длъжността „директор“ на Професионална гимназия по транспорт, гр. С., за неопределен срок. 
Съгласно т. 2 от раздел Трети – „Основни задължения“, от приложената по преписката длъжностна характеристика за длъжността „директор“ от 2008 г., директорът представлява институцията пред органи, организации и лица и сключва договори с юридически и физически лица по предмета на дейност в съответствие с предоставените му правомощия. Съгласно т. 8 от същия раздел, директорът сключва, изменя и прекратява трудовите договори с педагогическия и непедагогическия персонал; обявява свободните работни места в бюрото по труда и в Регионалния инспекторат по образованието в тридневен срок от овакантяването им.
От направена справка в НБД „Население“ се установява, че Н.Д.Д. е дъщеря на Валя ****** Симеонова, а Д.С.В. е неин син. Установява се, че П.П.П. е син на сестрата на Валя ****** Симеонова – Ц.Ц.П., и племенник на Валя Симеонова. Синът на Валя Симеонова има син – С.Д.В., чиято майка е К.Д.Д. 
Видно от направената справка в Регистъра на уведомленията за трудовите договори и уведомленията за промяна на работодател, синът на Валя Симеонова – Д.С.В., е бил в трудово правоотношение с ПГТ в периода от м. януари 2009 г. до м.април 2015 г., а К.Д. е била в трудово правоотношение с ПГТ в периода от м. февруари 2018 г. до м. ноември 2020 г., т.е. извън периода на настоящото производство.
С Трудов договор № 52/10.09.2009 г., подписан от Валя Симеонова, в качеството й на директор на Професионална гимназия по транспорт, гр. С., П.П.П. е назначен на длъжността „учител по теоретично обучение – информатика и информационни технологии - лектор“ в гимназията, на основание чл.111 от КТ, за извършване на определена работа – взимане на лекторски часове, считано от 15.09.2009 г. С Допълнително споразумение № 58/01.09.2010 г., П. е преназначен от длъжността „учител по теоретично обучение – информатика и информационни технологии - лектор“ на длъжността „техник компютърни системи“ за непълно работно време от 4 часа. Със Заповед № 126/25.11.2022 г., издадена от Валя Симеонова, в качеството й на директор на Професионална гимназия по транспорт, трудовото правоотношение на П.П., на длъжност „техник компютърни системи“, е прекратено, считано от 01.12.2022 г., т.е. и това правоотношение е извън периода на настоящото производство.
С Трудов договор № 164/29.08.2018 г., подписан от Валя Симеонова, в качеството й на директор на Професионална гимназия по транспорт, гр. С., Н.Д.Д. е назначена на длъжността „ръководител на направление информационни и комуникационни технологии“ в гимназията, на основание чл. 68, ал. 1, т. 1 от КТ – до 31.08.2019 г. С Допълнително споразумение № 70/26.06.2019 г., считано от 27.06.2019 г., срокът на трудовия й договор е променен за неопределено време.
Видно от приложения към писмо с вх. № КПК-1522-1/02.04.2025 г. от началника на Регионално управление на образованието /РУО/ - С. – град, Доклад от Валя Симеонова – директор на ПГТ с изх. № 252/01.04.2025 г., с лицето Н.Д.Д. – служител в ПГТ, няма сключвани допълнителни споразумения след 28.05.2024 г. до момента, тъй като същата ползва отпуск по майчинство.
В приложените по преписката 3 бр. поименни щатни разписания на ПГТ за 2024 г. и 2025 г. не фигурират имената на Д.С.В., П.П.П. и К.Д.Д., а срещу имената на Н.Д. е отбелязано, че същата е в отпуск по майчинство. 

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 70 от ЗПК, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Валя ****** Симеонова, в качеството й на директор на Професионална гимназия по транспорт, гр. С., считано от влизане в сила на ЗПК /06.10.2023 г./, е лице, заемащо публична длъжност по смисъла на чл.6, ал.1, т.50 от ЗПК, и компетентна да се произнесе относно наличието или липсата на конфликт на интереси по отношение на нея е КПК. 
От направената справка в НБД „Население“ се установява, че Н.Д.Д. е дъщеря на Валя ****** Симеонова, което обосновава свързаност между тях по смисъла на § 1, т. 9, б. „а“ от ДР на ЗПК. 
От събраните по преписката доказателства се установява, че в обхванатия от производството срок, от 28.05.2024 г. до 01.04.2025 г. – датата на изходиране на Доклад с изх. № 252/01.04.2025 г., Валя Симеонова, в качеството й на директор на Професионална гимназия по транспорт, не е упражнила  правомощия по служба по отношение на свързаното с нея лице – Н.Д.Д., тъй като същата ползва отпуск по майчинство.
От изложеното следва, че е налице една от предпоставките от общия състав на конфликт на интереси по отношение на Валя Симеонова, в качеството й на директор на Професионална гимназия по транспорт, а именно лице, заемащо публична длъжност. Не са налице упражнени от лицето правомощия по служба и частен интерес от упражнените правомощия. Липсата на който и да е елемент от общия състав на конфликта на интереси, съгласно чл.70 от ЗПК, води до липсата на конфликт на интереси. 
Комисията е направила своите изводи за липсата на конфликт на интереси на база на доказателства, събрани по реда на Административнопроцесуалния кодекс, а в случая събраните такива безспорно водят до извода за липса на упражнени правомощия в частен интерес от Валя Симеонова, в качеството и на директор на ПГТ. 
Предвид изложеното и на основание чл. 92, ал. 1 и ал. 2 от ЗПК, във вр. с § 7, ал. 2 от ПЗР на ЗПК, Комисията за противодействие на корупцията

НЕ УСТАНОВЯВА конфликт на интереси по отношение на Валя ****** Симеонова с ЕГН ******, директор на Професионална гимназия по транспорт, гр. С., и в това й качество лице, заемащо публична длъжност, по чл. 6, ал. 1, т. 50 от ЗПК, поради липса на упражнени правомощия по служба по отношение на свързаното с нея лице – Н.Д., в периода от 28.05.2024 г. до 01.04.2025 г. 
Препис от Решението да се изпрати на С. градска прокуратура, с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 




КОМИСИЯ:

ЗА ПРЕДСЕДАТЕЛ:……………………….....……....…/АНТОН СЛАВЧЕВ/
ЧЛЕН:……………………………………............./АНТОАНЕТА ЦОНКОВА/
ЧЛЕН:…………………...……………....……….………../ПЛАМЕН ЙОЦОВ/







